google/wiki40b huggingface dataset:
Būla algebra

Matemātikā un matemātiskajā loģikā Būla algebra ir algebras apakšnozare, kurā mainīgo vērtības ir patiesumvērtības patiess un nepatiess, ko parasti atzīmē attiecīgi ar 1 un 0. Atšķirībā no elementārās algebras, kur mainīgo vērtības ir skaitļi un galvenās operācijas ir saskaitīšana un reizināšana, Būla algebrā galvenās operācijas ir konjunkcija un, ko apzīmē ar ∧, disjunkcija vai, ko apzīmē ar ∨, un negācija, ko apzīmē ar ¬.
Būla algebru 1854. gadā ieviesa Džordžs Būls savā grāmatā An Investigation of the Laws of Thought.﻿ Saskaņā ar E. V. Hantingtonu, termins "Būla algebra" pirmoreiz tika ieteikts 1913. gadā, kad to lietoja Henrijs Šefers.
Būla algebrai ir bijusi ārkārtīgi liela nozīme datorzinātnes un digitālās loģikas attīstībā. To izmanto arī kopu teorijā un statistikā.
Makbets

"Makbets" (angļu: The Tragedy of Macbeth) ir Viljama Šekspīra luga. Tā tiek uzskatīta par vienu no viņa tumšākajām un spēcīgākajām traģēdijām. Luga tika sarakstīta karaļa Džeimsa I valdīšanas laikā starp 1603. un 1607. gadu. Vairākus tēlus Šekspīrs ir ņēmis no Lielbritānijas vēstures grāmatas Holinshed's Chronicles. Šī ir īsākā no Šekspīra traģēdijām.
Luga ir par skotu ģenerāli Makbetu, kas no trim raganām saņem pareģojumu, ka kādu dienu viņš kļūs par Skotijas karali. Ambīciju vadīts un sievas mudināts, Makbets nogalina karali Dankanu un kļūst par karali. Viņš valda ar vainas apziņu un paranoju, drīz vien kļūstot par tirānu, jo ir spiests izdarīt arvien vairāk slepkavību, lai pasargātu sevi no naida uz aizdomām. Lugas noslēgumā Makbets tiek nogalināts.
Cesvaines draudzes novads

Cesvaines draudzes novads (vācu: Kirchspiel Sesswegen) bija viens no 16 Vidzemes guberņas Cēsu apriņķa draudzes novadiem.

Vēsture

Rīgas arhibīskaps pirms 1420. gada Cesvaines novadā pie tur esošās pilsētiņas uzcēla savu mūra Cesvaines pili. 1456. gadā arhibīskaps Silvestrs no Cesvaines atdalīja Bērzaunes draudzes novadu.Livonijas kara sākumā Cesvaini, ko krievi dēvēja par Чествин, ieņēma Krievijas karaspēks un atdeva Livonijas karalim Magnusam. 1577. gadā krievi nopostīja Cesvaines pili, jo tās aizstāvji esot atteikušies padoties. 16. gadsimta beigās Cesvainē bija 80 nami, Zviedru Vidzemes piļu revīzijā minēts, ka 1633. gadā Cesvaines pils vēl bijusi labs cietoksnis. 1656. gadā Otrā Ziemeļu kara laikā krievu karaspēks pilsētiņu un pili pilnīgi nopostīja.
1710. gada mēra epidēmijā Cesvaines draudzes novadā no 4734 iedzīvotājiem nomira 1891 (39,9%).
Senākā Cesvaines luterāņu baznīca celta 1649. gadā, mūra baznīca 1765. gadā, bet tagadējā baznīca iesvētīta 1879. gadā. 1964. gadā draudze pārtrauca darbību, atjaunota 1989. gadā.
Pēc tam, kad pareizticībā pārgājušais brāļu draudzes priesteris Dāvis Balodis Ļaudonā nodibināja pirmo latviešu pareizticīgo draudzi, arī Cesvaines draudzes novadā uzcēla Bučauskas un Līdēres pareizticīgo baznīcas.
Aleksejs Andrejevs

Biogrāfija

Alekseja Andrejeva māte bija ievērojamā krievu dziedātāja un mūzikas pedagoģe Anna Žerebcova-Andrejeva, bet tēvs — operdziedātājs Nikolajs Andrejevs. Pēc Nikolaja nāves Aleksejs kopā ar māti un māsu Kiru pārcēlās uz Rīgu.
Divdesmito gadu beigās un trīsdesmito sākumā kā Vanderera futbolists spēlēja Rīgas pilsētas izlasē un tika aicināts arī uz Latvijas izlases spēlēm, laukumā gan dodoties tikai vienā — 1931. gada 31. augusta Baltijas kausa spēlē. Pēc 1931. gada Virslīgas sezonas Andrejevs plānoja futbolista gaitas beigt, tomēr vēl dažas spēles Virslīgā aizvadīja arī 1932. gadā, palīdzot Vanderera komandai tajā izcīnīt otro vietu.
Beidzis aktīvā sporta gaitas, Andrejevs sekoja vecāku pēdās un pievērsās mūzikai, kļuva par solistu Liepājas Operā (1936—1938). 1939. gadā pievienojās Donas kazaku korim un devās ar to viesizrādēs uz ASV, no kurām neatgriezās, bet palika tur uz pastāvīgu dzīvi. Miris 1949. gadā ASV, apbedīts Longailendā.

Personīgā dzīve

1942. gadā apprecējās ar amerikāņu vijolnieci un dziedātāju Sonju Porteri  (1911-1990). Laulībā piedzima meita Katrīna (1946-1992), kurai eitanāziju veica Džeks Kevorkjans.
Osmijs

Vēsture

Osmiju 1803. gadā atklāja angļu ķīmiķi Smitsons Tennants (Smithson Tennant) un Viljams Volastons. Elementa nosaukums ir radies no grieķu vārda ὀσμή (ósmé), kas nozīmē ‘smarža, smaka’, jo tā oksīdam ir ļoti izteikti spēcīga smaka.

Atrašanās dabā

Osmijs ir ļoti reti sastopams ķīmiskais elements Zemes garozā. Tā koncentrācija ir aptuveni 50 daļiņas no triljona. Osmijs parasti ir atrodams dabiskajos sakausējumos, piemēram, irīdija–osmija sakausējumos (osmirīdos un irīdosmijos). Parasti tas vēl ļoti mazā koncentrācijā ir atrodams vara un niķeļa rūdās.

Izotopi

Dabā ir septiņi osmija izotopi. Visizplatītākais ir osmijs-192 (40,78% no kopējā dabā esošā osmija). Vēl izplatīti izotopi ir osmijs-190 (26,26%), osmijs-189 (16,15%), osmijs-188 (13,24%) un osmijs-187 (1,96%). Visretāk ir sastopami radioaktīvie izotopi osmijs-186 (1,59%) un osmijs-184 (0,02%). Mākslīgi ir iegūti vēl 35 radioizotopi, kuru masas skaitlis ir no 161 līdz 202.

Izmantošana

Osmijs tiek izmantots sakausējumos, bet to skaits ir neliels. Rūpniecībā tas tiek izmantots kā katalizators. Osmijs ir atrodams augstas kvalitātes tintes pildspalvās, kompasa adatās, gramofona adatās, pulksteņu gultņos, jo tam ir ļoti liela cietība un izturība pret koroziju.
Viljandi (stacija)

Vēsture

Dzelzceļa vēsture Vīlandes pilsētā aizsākās līdz ar šaursliežu dzelzceļa Valka—Rūjiena—Pērnava atzara Lātre (Meizakila)—Fellina (Vīlande) izbūvi 1897. gadā. 1900. gadā dzelzceļa būve tika turpināta ziemeļu virzienā un šaursliežu dzelzceļa tīkls caur Tiri, Lelli, Raplu tika savienots ar Tallinas šaursliežu dzelzceļa terminālu — Tallina-Veike staciju.
20. gs. vidū attīstoties ceļu tīklam un transporta loģistikai šaursliežu dzelzceļa saimniecība tika reorganizēta. Vairāki šaursliežu dzelzceļa iecirkņi tika slēgti, tai skaitā Meizakilas—Vīlandes iecirknis (1973. gada 3. jūnijā), bet pārējie pārveidoti par platsliežu dzelzceļa līnijām. Tallinas—Vīlandes līnijā dzelzceļa pārveide par platsliežu līniju notika secīgi pa posmiem.
Tallinas—Raplas iecirknī pirmais vilciens pa 1520 mm platuma sliežu ceļu sāka kursēt 1969. gadā, Raplas—Tiri iecirknī — 1972. gadā, bet Tiri—Vīlandes iecirknī - 1974. gadā.
1997. gadā tika izveidots Igaunijas Valsts Dzelzceļa sabiedrības meitas uzņēmums Edelaraudtee, kas apkalpo pasažieru starppilsētu satiksmi un, vienlaikus, pārvalda Igaunijas dienvidrietumu dzelzceļa tīkla Tallina—Lelle—Viljandi/Pērnava infrastruktūru.
2012. gadā Viljandi stacija ik dienas pieņem un nosūta trīs pasažieru starppilsētu pasažieru vilcienus maršrutā Tallina—Viljandi—Tallina. 
Viljandi stacijā izvietots tūrisma informācijas centrs.

Stacijas ēka

Vīlandes dzelzceļa stacijas ēka tika atklāta 1897. gadā līdz ar šaursliežu dzelzceļa izbūvi. Sākotnēji tā bija vienkārša vienstāva garenas konfigurācijas koka ēka ar lēzenu divslīpes jumtu. 20. gadsimtā sākumā stacijai tika piebūvēta arī plaša galerijas tipa nojume. Ēkas fasādes, atbilstoši laikmeta prasībām, tika veidotas izmantojot aplikatīvus koka dekorus - dzegas, karnīzes, sandrikus, spāru galu dekoratīvos griezumus, jumta savilces, stūra pilastrus.
1926. — 1927. gadā Vīlandes stacijas ēka tika pārbūvēta, uzbūvējot otro stāvu. 
Otrā pasaules kara laikā 1944. gadā Vīlandes stacija tika pilnībā nopostīta. 
Vīlandē tika uzbūvēta jauna stacijas ēka, kas pilda stacijas funkcijas arī mūsdienās. Atbilstoši laikmetam, stacijas ēka celta Staļina klasicisma tradīcijās. Tā ir vienstāva apmesta ķieģeļu mūra ēka ar lēzenu divslīpju jumtu. Ēkas būvapjoma kompozīcija centrēta ap pasažieru uzgaidāmo zāli, kuru fasādēs iezīmē frontons un apjomīga logailas arka. Arka sadalīta loga rūtīs, bet tās centrā ievietots ēkas ieejas portiks.
Fasādes apdarē izmantots apmetums un masīvas rustojuma joslas, kā arī stuka konsoles, savilces, profilētas dzegas.
Vīlandes stacijas ūdenstornis un depo ēka celta 19. gs. beigās. Tās ir robustas, nacionālā romantisma stilistikā veidotas ēkas. To vienojošā iezīme ir sienu konstrukcijas. Tās veidotas no laukakmens mūra, izmantojot klinkera ielaidumus aplodās, dzegās, zelmeņos.
Kanopus-V № 1

Lidojuma gaita

Kanopus-V № 1 startēja 2012. gada 22. jūlijā 06:41:39 UTC ar nesējraķeti Sojuz-FG/Fregat no Baikonuras kosmodroma. Kopā ar to tika palaisti arī pavadoņi BKA, exactView-1, TET-1 un Zond-PP. No Fregat dzinējbloka Kanopus-V atdalījās 07:31 UTC.
Pēc izmēģinājumiem 2012. gada 30. oktobrī Kanopus-V № 1 pieņemts ekspluatācijā.
Slavuta

Vēsture

1633. gadā kņazs Jurijs Zaslavskis izsniedza privilēģiju izveidot jaunu miestu Slavutinu (Славутин) dzimtai piederošās Zaslavščinas zemēs, piešķirot tai Magdeburgas tiesības. 1709. gadā miests pāriet kņaza Juzefa Lubomirska īpašumā, kura meita saņēma to pūrā, precoties ar kņazu Pāvelu Sanguško. Sanguško dzimtas īpašumā miests palika līdz 1920. gadam. 1754. gadā Polijas karalis Augusts III Saksis Slavutai (poļu: Sławuta) atkārtoti piešķir Magdeburgas tiesības. 1818. gadā Slavutā uzbūvētas papīra un tekstilfabrikas, 1872. gadā — savienota ar dzelzceļu. 1923. gadā kļūst par rajona centru.
Šamanis

Šamanis ir tradicionālo animisma kultu kalpotājs, kura ietekmes spēks ir tieši atkarīgs no viņa spējām transa stāvoklī stāties sakaros ar gariem. Šamanis šādu kultu rituālos ir starpnieks starp cilvēkiem un garu pasauli. Šamaņi spēj nodarboties ar dziedniecību, kā arī, stājoties sakaros ar garu pasauli, sniegt cilvēkiem atbildes uz viņiem interesējošiem jautājumiem.
Piridīns

Vēsture

Pētot kaulu eļļu, ko ieguva kaulu sausajā destilācijā, ķīmiķis Andersons 1846. gadā ieguva nepazīstamu vielu, kuru varēja uzskatīt par benzola analogu, kam viena CH grupa aizvietota ar slāpekļa atomu (šo domu pirmo reizi izteica Kerners 1869. gadā privātā vēstulē Kanicāro). Pēc gada Djuārs (Dewar) neatkarīgi no Kernera ieteica šo pašu formulu, kuru vēlāk savos darbos apstiprināja arī citi ķīmiķi. 1879. gadā A. Višegradskis minēja iespēju, ka visas "augu bāzes", kā tolaik dēvēja alkaloīdus, ir piridīna vai hinolīna atvasinājumi, bet 1880. gadā Kēnigss pat ierosināja par alkaloīdiem saukt tikai tās augu bāzes, ko var uzskatīt par piridīna derivātiem. Tomēr mūsdienās par alkaloīdiem uzskata daudz vairāk vielu.

Atrašanās dabā

Piridīna gredzens ir daudzu alkaloīdu un citu dabasvielu molekulu struktūras pamatā. Pazīstami piridīna atvasinājumi ir nikotīnskābe (PP vitamīns), piridoksīns (B₆ vitamīns), nikotīns, anabazīns.

Izmantošana

Lieto krāsvielu, medikamentu, insekticīdu sintēzei, piperidīna un aminopiridīna iegūšanai, kā reaģentu analītiskajā ķīmijā. Izmanto spirta denaturēšanai. Piridīns ir labs organisks šķīdinātājs.
Aktrise Ragārēs

Sižets

Seriāla darbība norisinās 20. gadsimta 30. gados. Ieva ir beigusi teātra skolu, tomēr nav ieguvusi vietu teātrī, tāpēc atstāj darbu mušpapīru fabrikā un pieņem vasaras meitas darbu lauku mājās Ragārēs. Laika gaitā Ievai rodas mīlas jūtas pret Siliešu saimnieku, bet lepnuma dēļ viņa atsakās no laimes.
Izvadorgānu sistēma

Izvadorgānu sistēma ir orgānu sistēma, ar kuru palīdzību organisms atbrīvojas no kaitīgiem vielmaiņas galaproduktiem. Izvadorgānu sistēma sastāv - urīnorgānu sistēmas, elpošanas orgānu sistēmas, gremošanas orgānu sistēmas un segaudu orgānu sistēmas - ādas. Šo orgānu kopums izvada no organisma ūdens pārpalikumu, vielmaiņas produktus, sāļus, kā arī organismā iekļuvušās vai izveidojušās indīgās vielas.
No organisma šūnām tiek izdalīti metabolisma atkritumi, kas nonāk asinīs un ar tām tiek novadīti uz izvadorgāniem, ar kuru palīdzību tiek izvadīti no organisma. Ja izvadorgānu funkcijas ir traucētas, tad organismā uzkrājas katabolisma produkti, radot organisma vispārējo saindēšanos, kas smagākos gadījumos var beigties ar nāvi.
Organisma galveno attīrīšanas funkciju no vielmaiņas galaproduktiem veic urīnorgānu sistēma. Tās pamatā ir nieru darbība, kas attīra asinis no vielmaiņas galaproduktiem, koncentrējot tos urīnā. Ar urīnu no organisma izdalās vairāk nekā 80% šūnu katabolisma produktu. Katabolisma produktus izvada arī āda (ar sviedriem), plaušas (ar izelpoto gaisu), gremošanas sistēma (ar izkārnījumiem). Šiem orgāniem izvadīšana ir gan tikai blakusfunkcija, tie nevar aizstāt nieres kā galveno izvadorgānu.
Kārlis Ozoliņš (jurists)

Dzīves gājums

Dzimis 1866. gada 22. septembrī Veselavas pagasta "Lejas Pintuļos" lauksaimnieka Jēkaba un Annas Ozoliņu ģimenē. Studējis Maskavas Universitātes Juridiskajā fakultātē. 1890. gadā sācis strādāt Rīgā par zvērināta advokāta palīgu, vēlāk par zvērinātu advokātu.
1906. gadā ievēlēts Krievijas Valsts domē. 
1918. gada 19. decembrī iecelts par Latvijas Senāta senatoru. No 1919. gada 2. oktobra Civilās kasācijas departamenta priekšsēdētājs. Bijis runasvīrs Rīgas Latviešu biedrībā. 1926. gadā apbalvots ar Triju Zvaigžņu ordeņa 2. šķiru. Miris 1933. gada 23. novembrī Rīgā.
Gandrīz visa ģimene iznīcināta padomju represijās. Kopā ar vīru, komponistu Volfgangu Dārziņu emigrēt paspēja vienīgi Anna Dārziņa (1911 Rīgā—1998, Sietla, ASV).
Gultas veļa

Gultas veļas materiāli

Parasti tiek veidoti no viegla, balta, vai krāsaini austas kokvilnas, kokvilnas/poliestera materiāla. Retos gadījumos tiek arī lietots lins un zīds. Segām bieži tiek lietotas zoss un pīles spalvas, lai tās būtu siltas. Alerģiju dēļ gan, pastāv arī citi dabiski un sintētiski pildījumi, kā piemēram kokvilna, vilna un poliestera vatelīns. Šie materiāli arī ir lētāki un vieglāk mazgājami.

Vēsture

Apmēram 3400 gadus p.m.ē Ēģiptes faraoni gulēja uz gultām, kuras tika paceltas no zemes. Romas Impērijas matrači tika pildīti ar vilnu, spalvām, niedrēm vai sienu. Gultas tika izdekorētas ar krāsām, bronzu, sudrabu, dārgakmeņiem un zeltu. Renesanses laikmetā, matrači tika pildīti ar salmiem un spalvām, un tad pārklāti ar zīdiem, velvetiem vai satīna materiāliem. 18. gadsimtā, Eiropieši sāka lietot gultas rāmjus veidotus no dzelzs un matrači tika veidoti no kokvilnas. Japānā matrači tika pildīti ar kokvilnu un pa dienu sarullēti, kamēr tos nelietoja. 19. gadsimtā tika izdomātas gultas atsperes. 20. gadsimtā, ASV patērētāji pirka iekšējo atsperu matračus, kuriem sekoja ūdens gultas, un japāņu stila futonus, piepūšamos matračus, putu matračus un spilvenus.

Gultas veļu izmēri

Gultas veļu izmēri mainās atkarībā no gultas un matrača izmēra. Gultas veļu izmēri visur pasaulē ir dažādi, ar saviem standartiem un terminoloģiju.
Matraču izmērus var sadalīt kategorijās pa valstīm, kur tos pārdod.
Solipsisms

Solipsisms (latīņu: solus — 'vienīgais', ipse — 'pats') filozofijā ir subjektīvi ideālistiska teorija, saskaņā ar kuru pastāv tikai cilvēks un viņa apziņa. Soliptiķi uzskata, ka eksistē tikai pats domājošais subjekts, bet pārējā objektīvā īstenība ir viņa apziņas produkts. Par solipsismu dažkārt dēvē arī galēju egoismu un galēju skepticismu.
Apgrieztā proporcionalitāte

Funkcijas grafiks

Funkcijas grafiks ir līkne, ko sauc par hiperbolu. Atkarībā no tā vai  ir pozitīvs vai negatīvs, funkcija var būt vai nu augoša vai dilstoša.

Augoša funkcija

Augoša funkcija ir tad, ja . Šīs funkcijas grafiks atrodas  un  kvadrantā. Šādu funkciju sauc arī par daļveida negatīvu funkciju.

Dilstoša funkcija

Dilstoša funkcija ir tad, ja . Šīs funkcijas grafiks atrodas  un  kvadrantā. Šādu funkciju sauc arī par daļveida pozitīvu funkciju.

Funkcijas grafika konstruēšana

Lai sāktu konstruēt hiperbolu, vērtību tabulā ir jāatliek vismaz 3 pozitīvas un 3 negatīvas vērtības. Lai sanāktu precīzāks grafiks, var atlikt vairāk vērtību.
Sarni

Vēsture

Rakstos nosaukums pirmoreiz minēts 1648. gadā, tomēr pdzīvotā vieta veidojusies no 1885. gada dzelzceļu līniju Rivne - Luņiņeca un Koveļa - Korosteņa krustpunktā. 1921. gada Rīgas miera rezultātā Sarni iekļāvās jaunizveidotajā Polijas valstī, un šeit bāzējās robežapsardzes pulks. 1939. gadā iekļauta Ukrainas PSR, pamatojoties uz Molotova-Ribentropa paktu. No 1941. gada 8. jūlija līdz 1944. gada 11. janvāra atradās vācu okupācijā. Vācu okupācijas laikā pilsētā koncentrējās apvidus poļu iedzīvotāji, kuru bēga no ukraiņu nacionālistu represijām, bet ebreji tika iznīcināti. No 1991. gada - neatkarīgās Ukrainas sastāvā.
Rumāņu īpašvārdu atveidošana

Rumāņu valodas īpašvārdu atveidošana latviešu valodas vidē tiek veikta pēc fonētiskās transliterācijas principa. Rumāņu valodas alfabēta burti un burtkopas tiek tieši pārlikti latviešu valodas ortogrāfijā, pakļaujot šos vārdus gramatizācijai.
Pēc šiem atveidošanas principiem latvisko rumāņu un moldāvu cilmes personvārdus, kā arī Rumānijas un Moldovas ģeogrāfiskos nosaukumus. Rumāņu valodas ģeogrāfiskie nosaukumi sastopami arī Vojevodinā Serbijā un Černovcu apgabalā Ukrainā, kur tie var parādīties kā otrie nosaukumi.
Atveidojot Rumānijas un Moldovas personvārdus, jāņem vērā, ka plaši izplatīti ir ungāru un vācu izcelsmes personvārdi Rumānijā un krievu un ukraiņu izcelsmes personvārdi Moldovā, kuri latviskojami pēc attiecīgo valodu atveides principiem.
Jāņa Čakstes laukums

Vēsture

Laukums sākumā tika izveidots kā karavīru parādes un apmācības laukums. 1914. gadā laukumā tika ierīkots zāliens un atpūtas soliņi, bet tikai ap 1920. gadu sāka ierīkot apstādījumus. 1925. gadā, kad Liepāja svinēja savu 300 jubileju, tā laika Latvijas augstākās amatpersonas katrā laukuma stūrī iestādīja vienu liepu. Vēlākajos gados laukums tika papildināts ar jauniem apstādījumiem, bet galvenais akcents tika likts uz plašiem zālieniem un puķu dobēm.
1978. gadā laukumā tika uzstādīts piemineklis Imantam Sudmalim, bet laukuma simetriskais plānojums tika nosegts ar betona plāksnēm. 1995. gadā, pēc Latvijas valsts neatkarības atgūšanas piemineklis tika demontēts. Mūsdienās, piemineklis atrodas Liepājas muzeja pagalmā.
1999. gadā arhitekts Andris Kokins izstrādāja Čakstes laukuma rekonstrukcijas plānu. 2000. gada jūnijā laukumā norisinājās mākslas pasākums Liepājas māsas, kurā piedalījās mākslinieki no Liepājas un tās sadraudzības pilsētām. Pasākuma laikā tika radītas septiņas skulptūras, kuras izvietoja Čakstes laukumā. 2013. gada 20. decembrī ekspluatācijā tika nodots atjaunotais Jāņa Čakstes laukums, kurā tika atjaunota pirmskara Latvijas laikā izveidotais celiņu un apstādījumu tīkls. Laukumā tika radīta pulcēšanās vietu aptuveni 2000 cilvēkiem, strūklakai un pirmā Latvijas prezidenta Jāņa Čakstes piemiņas zīmēm.
Ja tu man esi

"Ja tu man esi" ir viena no Zigmara Liepiņa dziesmām ar Andras Manfeldes vārdiem, kuru viņš komponēja muzikālajai drāmai „Adata”. 
Dziesma "Ja tu man esi" skan, atvadoties no izrādes galvenās varones Kristas, to izpildīja  Dons vai Egils Melbārdis un Zane Dombrovska vai Ieva Kerēvica.
2006./2007. gada sezonā muzikālā drāma „Adata” Nacionālajā teātrī tā bija vispieprasītākā izrāde, tā izrādīta 62 reizes un Zigmars Liepiņš saņēma Spēlmaņu nakts balvu kā gada mūzikas autors. 
2018. gadā "Ja tu man esi" ieguva 77. vietu Radio SWH organizētajā LVtop100 aptaujā.
Suhonoja

Vēsture

Suhonoju 1897. gadā dibināja no Alūksnes apkaimes pa 1896. gada vasarā līdz Ačinskai atklāto līniju atceļojušie latvieši. Sākotnēji ciema nosaukums bija Sibīrijas Marienburga jeb Sibīrijas Alūksne, taču, sākoties Pirmajam pasaules karam, tas pēc ciematnieku lūguma pārdēvēts par Suhonoju. 1907. gadā Suhonojā tika atvērta pirmā skola, un 1910. gadā Suhonojā bija 110 latviešu un 10 igauņu saimniecības.
20. gadsimta 30. gados tika izveidots kolhozs „Jaunais Darbs”, uz kuru mēneša laikā no viensētām uz jauno ciematu pārveda apmēram simts viensētu ēkas. 1937. gadā PSRS Lielā terora laikā, NKVD īstenojot tā saukto "Latviešu operāciju", apcietināti 68 Suhonojas latvieši, no kuriem lielākā daļa tika nogalināti. Pēc Otrā pasaules kara daudzi ciemata iedzīvotāji pārcēlās uz Latviju.
Pēc 2014. gada 1. janvāra datiem ciemā pastāvīgi dzīvo 419 cilvēki, no kuriem aptuveni 100 ir latvieši, Mūsdienās (2016. gadā) ciemā darbojas feldšeru akušieru punkts, vidusskola, bērnudārzs, klubs, divi veikali, vairākas zemnieku saimniecības. Daudzi iedzīvotāji strādā piemājas saimniecībās. Ciemā ir luterāņu draudze. Notiek latviešu kopienas sarīkojumi Ziemassvētkos un Jāņos.
Starpseguma likviditātes koeficients

Starpseguma likviditātes koeficients (angļu: quick ratio, acid test ratio, liquid ratio) ir attiecība starp uzņēmuma likvīdākajiem apgrozāmajiem (īstermiņa) līdzekļiem un tā īstermiņa saistībām. Šis indikators ir ļoti līdzīgs apgrozāma kapitāla koeficientam, bet ir nedaudz stingrāks, jo daļskaitļa skaitītājā tas iekļauj tikai likvīdākos īstermiņa aktīvus, tādus kā nauda, tirgojamie vērtspapīri, un debitoru parādi.
Optimālas koeficienta vērtības ir tuvu 1, kaut vai tas ir stipri atkarīgs no industrijas. Kopumā, jo lielāka koeficienta vērtība, jo likvīdāks ir uzņēmums.
\mbox{Starpseguma likviditātes koeficients} = \frac {\mbox{Nauda + Tirgojamie vērtspapīri + Debitoru paradi}} {\mbox{Īstermiņa saistības}}
Detergents

Ķīmiskā detergentu klasifikācija

Izšķir anjonu un katjonu detergentus.

Anjonu detergenti

Pie anjonu detergentiem pieder parastās ziepes, kuras ir dažādu taukskābju nātrija vai kālija sāļi. No anjonu detergentiem jeb anjonu ziepēm medicīnas praksē lieto kālija jeb zaļās ziepes. Medicīnas personāls tās izmanto roku mazgāšanai.

Katjonu detergenti

Katjonu detergentiem jeb katjonu ziepēm ir spēcīgākas mazgājošās īpašības. Tie pārspēj anjonu detergentus pretmikrobās aktivitātes ziņā. Katjonu detergentus nedrīkst lietot vienlaicīgi ar anjonu detergentiem jeb parastajām ziepēm, jo tādā gadījumā samazinās to pretmikrobā darbība. Katjonu detergentu darbība pavājinās arī vidē, kurā ir daudz organisku vielu, piemēram, asinis un strutas. Pie katjonu detergentiem pieder, piemēram, amonija savienojums cetilpiridīnijs.
Āzijas saldūdens krabji

Sistemātikas izmaiņas

Nesenā pagātnē Āzijas saldūdens krabju virsdzimtā tika sistematizētas divas dzimtas: Austrālāzijas saldūdens krabju dzimta (Parathelphusidae) un Āzijas saldūdens krabju dzimta, tomēr saskaņā ar jaunāko sistemātiku abas dzimtas apvienotas un jaunākajās sistemātikās Āzijas saldūdens krabju virsdzimtā ir tikai viena dzimta — Āzijas saldūdens krabji (Gecarcinucidae).
AnimeFest

AnimeFest ir anime fanu festivāls, kas norisinās četras dienas pēc Darba svētku brīvdienām Dalasā, ASV. AnimeFest ir viens no valsts vecākajiem valsts festivāliem, lai arī 1997. un 2000. gadā festivāli nenorisinājās. Pirmais festivāls norisinājās 1992. gadā.
Festivālos piedalās kospleji, amerikāņu anime balss aktieri, mākslinieki, norisinās izstādes, darbojas darbnīcas un spēļu zāles. AnimeFest festivāls fokusējas uz anime, mangu, videospēlēm un japāņu kultūras aspektiem.
Voti

Voti (pašnosaukums: vadjalain) neliela somugru tauta, kas dzīvo Ingrijas rietumu daļā, tagadējā Ļeņingradas apgabala dienvidrietumos. Kopskaits mūsdienās ap 70 (2002). Runā votu valodā. Oficiālas rakstības nav, eksistē neoficiālas ortogrāfijas latīņu alfabētā (vairākas) un kirilicā. Ticīgie galvenokārt pareizticīgi. Galvenā apdzīvotā vieta Krakoļje jeb Jegepere (krievu: Краколье; votu: Jõgõperä).

Vēsture

Voti pirmo reizi minēti 854. gada Novgorodas hronikā, kur teikts, ka tie kopā ar slāvu ciltīm esot padzinuši vikingu kungus no savas zemes. Votzeme ilgi bija strīdus teritorija starp novgorodiešiem un zviedriem, dāņiem un livoniešiem. 1240. gadā to uz pāris gadiem iekaroja Livonijas ordenis un uzcēla pirmo Koporjes cietoksni. No 1617. gada votu zeme atradās Zviedrijas pakļautībā. Lielā Ziemeļu kara laikā to 1703. gadā iekaroja Krievija, nodibinot Ingermanlandes hercogisti, kas pastāvēja līdz 1708. gadam. Vēlāk Ingrija kļuva par vienu no Krievijas impērijas guberņām.
Sensoriskais receptors

Sensoriskais receptors sensoriskā sistēmā ir nervu sensoriskā galotne, kura atbild uz stimulu organisma iekšējā vai ārējā vidē un veic to transportu uz centrālu nervu sistēmu.
Ir daudz sensorisku receptoru veidu (piemēram, somatosensorie, muskuļaudu, ožas, dzirdes, vestibulārie, garšas, redzes receptori).
Eiropas U-20 čempionāts basketbolā

Eiropas čempionāts basketbolā vīriešu U-20 izlasēm ir basketbola turnīrs Eiropas vīriešu basketbola izlasēm, kuru sastāvā basketbolisti ir jaunāki par 20 gadiem. Čempionāts notiek kopš 1992. gada. Turnīrs līdz 2004. gadam tika organizēts ik pēc 2 gadiem, taču kopš 2004. gada tas tiek organizēts katru gadu. Turnīru organizē FIBA Europe.